
Forord


Af Tonny Bistrup


Så har lokalhistorisk skribent, Jens Otto Madsen, igen udgivet en bog med mange artikler om lokale berømtheder, ukendte spændende personer eller steder. Artiklerne foregår over alt i Vendsyssel og er enten skrevet af Jens Otto selv eller forfattet af lokalkendte personer.


Jeg har selv været sammen med Jens Otto om udgivelse af bøgerne ”Historier fra Brønderslev” bind 4 og 5, og hjulpet med korrekturlæsning og skrevet artikler til bindene 1, 2 og 3.


Mit samarbejde med Jens Otto gav mig straks det indtryk, at han er en mand, der brænder for alt om lokalhistorien i Vendsyssel, og intet emne er for småt eller for stort. Det fremgår også af de mange bøger, han efterhånden har udgivet inklusiv denne bog, ”Historier fra Vendsyssel” bind 5.


Her kan man læse om den unge kvindelige og utraditionelle præst, der kommer fra Aarhus og slår sig ned i Brønderslev, som hun selv benævner ”Ukendt prærieland”.


I begyndelsen blev hun forundret modtaget ved hjemmebesøg, når hun kom cyklende på sin mountainbike med cykelhjelm og rygsæk. Tidligere præster, mænd, var betydelig mere stilfulde i påklædning og standsmæssigt kørende i bil.


”Du ligner da ikke en præst”, fik hun ofte at vide.


Man kan læse om brugsuddeleren fra Mylund P. N. Jensen, som blev den første borgmester i den ny storkommune, Brønderslev. Han var en meget ydmyg, men beslutsom borgmester, som alle havde stor respekt for, selv om han talte bondedialekt fra Mylund.


Karen Pedersen fra Vester Hjermitslev fortæller erindringer fra barndommen i 1930’erne, dengang man kridtede sine lærredssko hvide med en tandbørste, og tøjet blev syet af ens mor eller en nabokone, der var ferm til det håndværk.


Ved juletid, når bageren havde slagtet gris, blev der lavet blodpølse, en spise stort set ingen kender i dag, og kun de færreste har mod på at smage.


Bogen er spækket med beskrivelser af livet i ”gamle dage” krydret med anekdoter, der får smilet frem.


Til lykke med bogen Jens Otto.


Tonny Bistrup


Oktober 2024









2004 - At være ny præst i Brønderslev


Rejsen mod det ukendte prærieland


For en forholdsvis ung kvinde der har levet hele sit liv i og omkring Århus, var det med spænding, jeg i sommeren 2004 med min mand og 2 børn på hhv. 8 og 12 år flyttede til Brønderslev.


Det eneste kendskab jeg umiddelbart havde til det ukendte prærieland på den anden side af Limfjorden, var fra ferier i hhv.


Blokhus, Løkken og Skagen


Det forholdt sig imidlertid sådan, at jeg havde et stort ønske om at arbejde som funktionspræst og til min store glæde fik jeg, kort tid efter endt teologisk eksamen, mit første embede i Brønderslev.

Gitte Lykke Andersen


Jeg havde målrettet søgt stillingen, fordi en del af den var tilknyttet Brønderslev Psykiatrisk Sygehus, Kirkens Korshær og udviklingshæmmede sognebørn.


Min mand og jeg havde naturligvis været oppe for at se på området og på byen. Vi blev overrasket over hvor mange muligheder, der er i og omkring Brønderslev. Uddannelses-, idræts-, kultur- og handelsmuligheder. Dertil kommer at toget kører lige igennem byen og motorvejen ligger tæt på uden at være støjende. Kirken var og er stadig et utroligt aktivt fællesskab, der som resten af byen hele tiden er i kontant udvikling. Her ville vi gerne bo, her kunne jeg godt se mig selv virke som præst.


Jeg glemmer aldrig den aften, da menighedsrådsformand Else Hansen sammen med formanden for menighedsrådet i Serritslev Nethe Budolfsen ringede mig op og fortalte, de ønskede mig som deres nye præst i Brønderslev-Serritslev pastorat. Formalia var, at de skulle spørge, om jeg stadig ønskede stillingen. Selvfølgelig gjorde jeg det, jeg var jublende glad.


Min familie og jeg kom fra en lejlighed i Århus og skulle nu bo i en embedsbolig, et parcelhus, beliggende i Peter Heises Kvarter i den vestlige del af byen. Med de åbne og velholdte forhaver var det for os som at træde ind i en amerikansk film, hvor cykelbuddet kørte forbi, mens denne smed avisen ind i indkørslen med et højlydt ”Godmorgen!”.


Jeg skulle dog blive klogere.


Jeg havde ikke boet længe i Brønderslev, før jeg fandt ud af at ”de indfødte” ikke sådan strør om sig med høje tilråb og store armbevægelser. Vendelboernes tilgang til medmennesket er en del mere nedtonet. Dog vil den opmærksomme tilflytter hurtigt erfare, at der bag en vendelbos stille ydre, befinder sig et varmt og lunefuldt menneske, ofte med et imødekommende og humoristisk glimt i øjet.


Præster er ikke, hvad de har været


Det oplevede jeg et godt eksempel på, da jeg var til kaffe med de ansatte i Brønderslev Kirke for første gang.


Det skal i sammenhængen nævnes, at der tidligere i Brønderslev Kirkes historie kun havde været én anden kvindelig præst; Majken Frost der var ansat i perioden 1977-79. Hun fungerede som deltidsansat hjælpepræst og var indledningsvist blevet ansat på prøve ét år.


Her stod jeg nu et kvart århundrede efter min første kvindelige kollegiale forgænger i Brønderslev. Selv var jeg helt grøn ud i det pastorale trods mine 35 år. Mine kolleger på det tidspunkt provst Ole Skovgaard


Sørensen, Henning Kristensen og Jens Fjendbo Jensen havde alle rundet de 60 og havde været ansat i Brønderslev-Serritslev pastorat mange år. Alle garvede og dygtige præster.


Ved kaffebordet havde jeg hilst og givet hånd hele vejen rundt. Jeg kom slutteligt til den daværende kirkegårdsleder Finn Larsen. Han gav mig hånden, så indgående på mig og sagde så uden at fortrække en mine: ”Præster er ikke, hvad de har været”. Uddybe gjorde han ikke, men jeg var uden tvivl velkommen, hvilket jeg dog først fandt helt ud af efter at have tygget lidt på den. Jeg har selvfølgelig siden hen lært, at vendelboere siger meget med få ord og det gode glimt i øjet.


Jeg kan lide dem for det og har aldrig følt mig andet end velkommen.


Jeg har derfor nydt hvert eneste år, jeg har været bosat i Brønderslev.


Det er min overbevisning, at man altid er velkommen, når man kommer med oprigtig interesse og venlighed.

Er man i tvivl, er overbevisningen ikke længere end et telefonopkald væk, hvor ordene: ”Velkommen her” er lige så sikker en indgangsreplik, som det afsluttende ”Amen” i kirken.


Cykelpræsten


Min tilgang til måden at være præst på, var nok på mange måder en anden end, hvad Brønderslev tidligere havde været vant til. I hvert fald blev jeg i starten ofte mødt med skepsis, når jeg kom cyklende på min blå mountainbike.


Jeg oplevede ofte i starten, at den jeg skulle til samtale hos, stod og ventende i døren.


Iført cykelhjelm og rygsæk, steg jeg af cyklen, smilede og sagde: ”Goddag”.


Forvirringen var sjældent til at tage fejl af, når vedkommende så undrende på mig, ja næsten undskyldende som om, han eller hun ville sige: ”Altså, det er ikke fordi, jeg ikke vil hilse, men jeg står lige og venter på præsten, der er på vej”.


Selv nåede jeg altid først efter mit ”Goddag” at tilføje: ”Det er mig, der er Gitte Lykke… præsten”.


Svar: ”Åhh… du ligner ikke en præst”.


Mig: ”Måske ikke, men når vi kommer indenfor, skal jeg nok gøre mit bedste for at fungere som en præst”.


Svar: ”Åhhh ja, undskyld, lad os gå indenfor”.


Efter sådan en start på diverse samtaler, gled alting bare nemmere.


Den gammeldags opfattelse af, hvordan præster er, ser ud eller


transporterer sig selv rundt på, fik på den måde et lille skub.


Selv fik jeg af mange tilnavnet ”Cykelpræsten”.

”Stafet for Livet” med sin blå cykel


De mange skrøner


”En præst er en gammel mand med skæg”


”Der er så kedeligt i kirken”


”Bor præster ikke gratis?”


”Arbejder præster ikke kun om søndagen?”


Ja, skrønerne er mange og det samme gælder aktiviteterne i Brønderslev Kirke.


Hvert 4. år er der valg til menighedsråd. I Brønderslev Kirke sidder 15 folkevalgte menighedsrådsmedlemmer og dertil kommer kirkens præster.


Menighedsrådet har ansvar for det enkelte sogns kirkes økonomi, vedligehold og drift. Det er også menighedsrådet, der ansætter personalet, så disse kan varetage gudstjenester og øvrige aktiviteter.


Brønderslev Kirke har altid været en meget aktiv kirke – også før, jeg kom til byen. Altid har der været et engageret menighedsråd, mange gode præster og altid har personalet udført deres arbejde mere end godt med stolthed og smil.


Selv ville de på deres egen nordjyske facon sige; ”De jo bare gør deres arbejde” eller ”Det godt nok”, men alle brænder for det, de arbejder med og det smitter naturligvis af på de mennesker, der kommer forbi, bruger kirken, sognegården og kirkegården.

tv. Brønderslev Gamle Kirke, Knudsgade th. Brønderslev Kirke, Bredgade


Vigtigt er det at understrege, Brønderslev Kirke jo er omfattet af personale og aktivitet i både Brønderslev Gamle Kirke, der ligger ved kirkegården i Knudsgade og ”Den store røde kirke”, som Brønderslev Kirke i Bredgade, kaldes af mange.


Udover søndagens højmesse, dåb, konfirmation, vielse og kirkelig handling i forbindelse med dødsfald, samt naturligvis højtiderne, bruges der kræfter på alverdens aktiviteter for børn og unge, gudstjenester med forskellige temaer, voksenundervisning, foredrag, musik, korvirksomhed, fællesspisning, sogneeftermiddage, sogneaftner, sorggrupper og familiefællesskaber.


Udflugter, ture, pilgrimsvandringer og mange andre aktiviteter, viser at det absolut ikke er kedeligt at være kirke i Brønderslev og at både præster og ansatte er på arbejde alle dage foruden søndag. ”Brønderslev Kirke – en levende kirke for alle”, lyder dens slogan og det, må man sige, har sin rigtighed.

Skærtorsdag spisning m/andagt

Julekoncert m/Pige- og aspirantkor

Børnegudstjeneste – Gud og Guf

Rapelling 35 m ned fra Brønderslev Kirkes tårn, kirkegårdsleder John Hinze tager imod sognepræsten


I Brønderslev har der været tradition for, at den kirkebogsførende sognepræst bor i den legendariske præstegård, Bredgade 133.


Da jeg i 2012 selv fik denne stilling og derfor flyttede fra embedsboligen i Peter Heises Kvarter ind i præstegården, slog jeg


dørene op til et ”Åbent hus” arrangement og en reception i anledningen. Der deltog rigtig mange, det rørte mig meget.


Jeg husker blandt andre en ældre dame, jeg aldrig tidligere havde mødt. Under kaffen fortalte hun, hvordan hun havde været ”ung pige i huset” hos en af de tidligere præster. Jeg hørte om de to værelser til tjenestepigerne, om lemmen i gulvet ned til kælderen, hvor gruekedlen havde stået, om konfirmanderne der blev undervist i, hvad der engang var konfirmandstuen og andre rum, som ikke eksisterede længere pga. mange efterfølgende ombygninger af den over 100 år gamle præstegård. Det blev ét af de utal møder med mennesker, jeg aldrig glemmer fra min tid i Brønderslev.


Ej heller glemmer jeg varmeregningen i den tid, jeg boede i præstegården. Så svaret til skrønen om, hvorvidt præster bor gratis, er; ”Nej, det gør de ikke, de betaler husleje, el, vand og varme, som andre helt almindelige mennesker”.

Præstegården, Bredgade 133


Personligt tiltaler traditionen mig; at ”præsten bor i præstegården og i sognet”. Jeg mener, det er en vigtig del af vores kulturhistorie og dertil er ingen i tvivl om, hvor præsten er at finde – det ligger der en vis tryghed i.


Forskellighed er en styrke


Som præst og som menneske har jeg altid bestræbt mig på at imødekomme andre med respekt og lydhørhed trods forskellighed. En samtale har kun mulighed for at vokse til noget større og frugtbart, hvis det er sådan, man møder hinanden.


Et utal af værdifulde samtaler har jeg haft på små stuer eller gåture i skoven med psykisk syge. Sygehuset, eller Statshospitalet som blev kaldt i gamle dage, ligger stadig på Hjørringvej grænsende op til den smukkeste skov og Grinsted Plantage.


Samtaler omkring kaffebordet på varmestuen Fristedet i Nørregade, i fællesrummene på forskellige bosteder for udviklingshæmmede, ved et sygeleje, på plejehjemmene, hos enken, den ensomme mand, på teenagerens værelse, hos brudepar, dåbsforældre, det sørgende forældrepar har hver og én gjort indtryk på mig.

Gudstjeneste i Markedsteltet ved Brønderslev Marked


Udenfor Løvbjerg, inde i Føtex, midt på Algade eller i den smukke Rododendron park med Den Runde Pavillon, hvor Brønderslev Kirke blandt andet har holdt gudstjenester og deltaget i Stafet for livet, har samtalen også fundet sin vej, fundet værd.


Eller i Markedsteltet til Brønderslev Marked – her et helt særligt sted at være samlet, når det kommer til forkyndelsen af Guds ord og det fællesskab, der er at finde på tværs af menneskers forskellighed.


Handelsstandsforeningen, Biblioteket, diverse ungdomsorganisationer, loger, byens skoler og andre har kirken gennem årene samarbejdet med. Det er kendetegnende for byen at gøre tingene sammen, skønt man repræsenterer noget forskelligt.


Ét af de lokale værtshuse har jeg også besøgt, tanken herom, vækker også smil på mine læber. Jeg skulle begrave en mand, der havde sin hverdag her og umiddelbart havde han ikke nogen pårørende. Jeg valgte derfor at gå derind, bestille en sodavand og spørge om nogle kunne fortælle mig, hvad han var for et menneske. Før jeg fik set mig om, blev jeg inviteret hjem til kaffe hos vennerne og fik historien om en hjertevarm reservefar og god kammerat.


Jeg har aldrig lagt skjul på, jeg mener, forskellighed er en styrke. Som tiden udviklede sig, udviklede tilgangen til præstegerningen sig også. Derfor fik flere præster i Brønderslev gennem årene særlige funktioner udover, hvad der i daglig tales kaldes ”rugbrødsarbejdet”. Udover de særlige målgrupper, jeg selv var ansat til at varetage omsorgen for, kan nævnes funktion af værnspræst, gymnasiepræst, præst med særlig tilknytning til Kirkelig Ungdomsleder uddannelse. Også teologisk forskellighed har der været gennem en årrække.


For Brønderslev Kirke har det betydet, at vi er nået ud til en langt bredere menighed end vi ellers ville have nået. Ingen mennesker er ens. Troen på Vorherre og den treenige Gud er den samme, men tilgangen til troen er forskellig og det samme er vores trospraksis.


Indre Mission har i årtier stået stærkt i Brønderslev og jeg husker, hvordan jeg som ny præst blev inviteret over i Missionshuset og havde fået det ærede hverv at åbne den årlige basar.


Forinden kunne jeg forstå, der havde været lidt snak om, hvorvidt min mand og jeg overhovedet var gift, fordi min mand ikke havde vielsesring på og den, jeg havde på, ikke lignede en vielsesring. Dertil kom, at vi heller ikke hed det samme til efternavn.


Jeg valgte derfor ved samme lejlighed at forvisse de tilstedeværende om, at vi trods vores forskellige efternavne var gift; først på rådhuset og siden modtaget en kirkelig velsignelse. Jeg fortalte, at jeg havde fået en ring til hver lejlighed og at min mand ikke havde ønske om at gå med ring. Forskellighed er en styrke, der skal værnes om.

Gitte Lykke og sognepræst Thomas Ancher Uth severer hotdogs ved Brønderslev Kirkes genindvielse år 2019.


At være fælles om glæder og sorger


Jeg har følt mig meget privilegeret som præst i Brønderslev. Privilegeret forstået på den måde, at mennesker har åbnet deres liv for mig. Jeg har været med til at dele glæder og sorger på nært hold, det er en gave at få lov til.


Sorger giver sig selv, når man mister sine elskede, når man rammes af sygdom eller andet tungt i livet.


Glæder er mange naturligvis, men glæde kan være dåbsbørn – også dem der med smil gylper ned af præstekjolen eller i dåbsvandet, så det må skiftes.

Sig urd bliver døbt


Glæde er konfirmander, der det ene år er forventningsfulde, ligefremme og til tider generte unge mennesker på vej i livet, og det næste år slet ikke er til at kende, fordi de er vokset mig over hovedet, pludselig er voksne, ekspederer mig i forskellige butikker, selv skal have døbt børn eller giftes.

Konfirmation


I forbindelse med vielser har jeg haft mange rørende men også sjove oplevelser.


Den oplevelse, der stikker mest ud til den humoristiske side, må nok siges at være dengang den kære gom havde brug for at tisse midt under talen.


”Du står så uroligt, er du okay?”, hviskede jeg.


”Jeg skal sådan tisse”, blev der hvisket tilbage.


”Skal vi holde en pause?”


”Nej, du fortsætter… ”, kom det prompte fra bruden.


Men sådan blev det ikke. Gommen kunne ingenlunde koncentrere sig, stod der og trippede, hvorfor jeg kaldte på kirketjeneren og bad hende følge ham til toilettet.


Et latterudbrud fra gæsterne, en brud der i første omgang mente sig forladt ved alteret, men i den efterfølgende kunne stå med en rolig kommende ægtemand i hånden, er ét af de mange skønne minder, jeg vil huske tilbage på fra min tid som præst i Brønderslev.


Brønderslev – Vendsyssels hjerte


Brønderslev kaldes også Vendsyssels hjerte.


16 år blev det til for mig i byen, hvis konstante pulsslag altid vil være en del af mit eget hjerteslag. 16 år hvoraf de første 8 var som præst med særlig funktion, de sidste 8 som kirkebogsførende sognepræst.


Gennem årene har jeg været aktiv i forskellige udvalg under menighedsrådet. Bl.a. kan nævnes Børn- og Unge udvalget, Aktivitetsudvalget, Undervisningsudvalget og Menighedsplejen.


Mange udvalg er der i kirken og hver har hjerte for det arbejde, der udføres heri.


Skønt min mand og jeg gik hver til sit, mine børn blev voksne og flyttede hjemmefra, så havde kirken og Brønderslev mit hjerte. Sådan vil det altid være, selvom jeg ikke længere er præst der og derfor er jeg også blevet boende her i Vendsyssel.


Den 2.juni 2019 blev kirkerummet i ”Den store røde kirke” i Bredgade genindviet efter en gennemgående renovering og ombygning. I foråret 2022 fylder den selvsamme kirke 100 år. Brønderslev Gamle Kirke i Knudsgade står, hvor den blev bygget tilbage i 1100-tallet. Kristus er hovedhjørnestenen, det kan ingen ændre på. Det er på troen på ham som verdens frelser, der bygges kirke og fællesskab.


Hjertet hertil findes i Brønderslev og sådan har det været i generationer. Med det engagement der lægges for dagen, tror jeg på, det samme vil gøre sig gældende også fremadrettet.


Selv takker jeg for at være blevet en del af historien.

”Ét af de mange billeder jeg har taget gennem tiden af Brønderslev Kirke”, siger Gitte Lykke









I Vrensted fik man ny præst i præstegården - 2021


Der er ansat endnu en ny præst i Løkken Storpastorat. Det er sognepræst Gitte Lykke Andersen, som kommer fra et embede i Brønderslev.


Hun blev indsat ved gudstjenester i Løkken, Vrensted, Vittrup og Lyngby kirker søndag den 31. januar 2021, og er nu flyttet ind i Vrensted præstegård.

Her fortæller den nye præst, hvem hun er:


Jeg er opvokset i Århus, men har siden 2004 været bosiddende i Brønderslev, hvor jeg har haft embede i Brønderslev Serritslev pastorat – de første 8 år tilknyttet Psykiatrisk sygehus og Kirkens Korshær, de seneste 8 år været kirkebogsførende sognepræst og Teamleder. Udover de almindelige pastorale opgaver, har jeg været formand for menighedsplejen samt indsamlingsleder og kommunekoordinator for Folkekirkens Nødhjælp.


Jeg er 51 år gammel. Er mor til David på snart 29 år og Maria på 24 år, mormor til Liv på 4 år. I min fritid er jeg glad for at løbe, cykle, lange gåture og startede som aktiv dykker i sommeren 2020. En god bog under tæppet med en kop te, madlavning og kreative sysler gør mig også glad.


Mine børn er flyttet hjemmefra for længe siden, og jeg har simpelthen lyst til at prøve noget nyt, hvorfor jeg søgte nyt embede i efteråret.


Lykke er naturligvis individuelt for hver enkelt. For mig er det blandt meget andet lykke, nu at blive en del af de nye lokalsamfund, jeg skal virke i som præst og som menneske.


Valget faldt på Løkken Storpastorat, fordi jeg nyder de store vidder og havet og fordi, jeg er et sted i mit liv, hvor jeg kan se mig selv indgå i mindre lokalsamfund, som nu også bliver mine menigheder.


Vrensted og præstegården her bliver min base, og det glæder jeg mig meget til. Området er mig ikke ubekendt, fordi det var en del af mit gamle pastorat, før kommunerne blev sammenlagt tilbage i 2007, siger hun.


Som præst glæder jeg mig til at indgå i det daglige samarbejde med kirkernes ansatte, med min kollega Kenneth Berg i Løkken og det nye menighedsråd. Jeg glæder mig til at finde ud af, hvad jeg kan bidrage med af gudstjenester og andre kirkelige aktiviteter.


Jeg er ikke vokset op i en kirkelig familie, men den glæde og tryghed troen giver mig, er overvældende. Den åbner livet op på en helt særlig måde. Det er fællesskabet både i og udenfor de smukke kirkerum og kirkebygninger, jeg glæder mig til at være en del af. At se hvad mine nye medmennesker og jeg kan få ud af livet sammen i storpastoratet.










KÆRESTER


Jeg voksede op på Søndermarken, Kongsengene 42 i Vrensted. Det prægede mit barndomsliv og ungdomsliv på en helt uforglemmelig måde. Forleden kom jeg til at tænke på alle de kærester jeg kunne huske fra denne egn og omegn. Piger fra Vrensted, Stenum, Thise, Manna, Ingstrup, Løkken, Børglum, Vrå, Brønderslev, Øster Brønderslev, Øster Hjermitslev, Vester Hjermitslev m.fl. Det blev til et lille erindringsdigt i stor taknemmelighed:




KÆRESTER


jeg husker dem som


levende perler på en snor


der lyser op på erindringens slette


alle de piger man har fulgt hjem


på cykel på knallert i bil


alle de piger man har danset med


i rock i vals i twist i polka


alle de piger man har smagt


man har berørt man har holdt i hånd


elsker alle billeder af de gamle kærester


de mørke de lyse


de runde de høje


de varme de kolde


de bløde de rustikke


de våde læber de tørre kys


de gamle kærester kommer


på besøg i nattens drømme


og lægger sig ved min side


de hvisker ømme ord i mit øre


de aer mig blidt på mine


nakkehår og ånder længsel på min hals


der var hende jeg elskede


så højt i hele min barndom


hende jeg dansede kinddans med som 9-årig


hende som skrev kærestebreve til mig


hende jeg omfavnede til 4H fest


hende der fik min amulet


hende jeg blinkede til i skolen


der var hende jeg mødte


i en fristende naboby


der hvor pigerne duftede


af fremmede blomster


af tirrende tulipaner


der hvor pigerne tog fat


med kærlige greb om


de usikre hænder


beskyttet af mørket i salen


der var de mere modne piger


lidt ældre end en selv


lidt højere og selvbevidste


de dansede lidt tættere


de tog gerne føringen på gulvet


de kiggede en del efter deres veninder


så var der de helt fremmede piger


der forførte os drenge om sommeren


der var vilde eventyr til asfaltbal


og ladebal med røde lamper


halmballer som bænke


til pirrende langkys med tungen


svenske piger norske piger


farlige piger i storbyen


de gamle kærester er nu fordelt


mellem alle os gamle jægere


der gik på jagt til midnatsbal


i forsamlingshuset på kroen


på hotellet på diskoteket


vi nedlagde og blev nedlagt


i et langt flirtende ungdomsliv


uvidende om den tilfældighed


der hjalp forelskelsen på vej


mod forlovelsen og det ægteskab


hvor en dejlig kæreste


blev til en kommende kone


de gamle flammer brænder


fortsat i det indre album


og dem kan man holde i hånd


se i øjnene og mærke


hver aften med sit gamle hjerte


Kh


Niels [image: ]

SØNDER HARRITSLEV


“A var til bal i Bakholm”, hvor jeg bød hende op til dans -


hun var noget af det skønneste, A har mødt.


A kan huske, hun hed “Jytte”, men adressen, ja den har A ikke sanset, og det har A noget så inderligt fortrudt, men A tykkes, hun sagde, at hun kom fra Sønder Harritslev - eller var det kanske Børglum eller Vrå?”


Her har jeg citeret fra sangen “Sønder Harritslev” med tekst og melodi af IB GRØNBECH (født i Løkken i 1955).


Fiskeren Møller i sangen kan ikke få “Jytte” ud af hovedet - derfor valfarter han aften efter aften mellem Sønder Harritslev, Børglum og Vrå i sin Cortina fra 1970 i håbet om, at hun dukker op et af stederne - men mest sandsynligt i Sønder Harritslev.


Møller kan ikke have fulgt Jytte hjem fra ballet, for så ville han have vidst, hvor hun boede.


Når han ikke sansede adressen, kan det hænge sammen med, at han havde drukket sig “mod” til uden for forsamlingshuset, inden han bød Jytte op til dans.


Sådan som “forholdet” udvikler sig, er det indlysende, at Møller skulle have sagt som den unge mand med hjortetrøjen i Niels Hausgaards sang,“Hjortens Flugt”: “A ønsker A ikke havde fået den idé at gå ud og danse med Kirsten.”


For Møller får noget af en barsk opvågnen og overhaling i sangens slutning!


Nu vil jeg ikke røbe mere, for så tager jeg jo fornøjelsen fra dem, der “sætter pladen på” med Ib Grønbech’s sang.



[image: ]



God fornøjelse!


Poul Sørensen, sept. 2024


Forfatter pastor emeritus









Bal- og fest musikere.


[image: ]


Lars, gammel el guitarist.


På opfordring af Flemming Clarkfeldt, en lille fortælling.


I min ungdom lige efter realskolens afslutning, var jeg meget optaget af The Beatles, som de fleste dengang efter de vilde 60'erne.


Af årsager jeg ikke husker, fik jeg købt mig en el guitar og en lille forstærker, på trods af manglende kendskab til noder eller guitar greb, et par kammerater i nabolaget, tænkte at nu rabler det helt.. ,


I deres hjem var der helt anderledes musiktradition, i den kendte Thomsen musik familie fra Kvissel.


Inden længe havde jeg dog lært nogle få greb, og så fik jeg hurtigt samlet et par brødre og en fætter fra Thomsen familien.


Vi lagde ud i mine forældres lysthus, med yderst trænge forhold! ret hurtigt fik vi lov at bruge et nedlagt klubhus ved stadion, velvilligt udlånt af Idræts foreningen.


Så lærte vi "stille" musikkens mysterier, med de populære melodier i 70'erne.


Det blev dog aldrig til så meget mere end at øve i 3 år, før vi ophørte pga uddannelse.


Men en dejlig hobby, der holdt os interesseret og væk fra at lave noget skidt.


I begyndelsen af 80'erne startede jeg op med 3 yngre lokale venner fra barndoms vejen, der kom vi ret hurtigt ud af øve lokalet, og ud til private fester først, og herfra videre til flere Kroer i Vendsyssel.


Jeg var nu kommet op midt i 20 års alderen, stadig ungkarl med hus og sportsvogn, så lidt en gåde, men det sluttede jo heldigvis også til sidst.. [image: ]


Men de rimelig mange lørdags fester og Baller, er en tid jeg husker med glæde.


Det var jo sjovt at spille for glade og fest stemte mennesker, og så fik vi ofte noget rigtig godt mad i pauserne.


Og med tiden gav det jo også en Bette skilling, nok til min lille husholdning gik rundt, og den rigtige fabriksløn strøg direkte i sparekassen. [image: ]


Som skrevet blev jeg erobret af en sød pige, og gift i 90.


Mange mange år senere, I 2019 kom jeg i kontakt med de 3 kammerater som jeg startede med for knap 40 år tilbage.


De var friske, og med på en lille fest overraskelse, så efter 40 års pause!, optråde vi 1 time til vores datters bryllup, en overraskelse som ingen havde nys om, det blev vist festens højdepunkt, med Shu-bi-dua og Kim Larsen fællessang, lige som alle troede vi skulle synge uden musik ledsagelse, væltede gutterne ind med instrumenterne til jublende klapsalver,


Mens der blev stillet op, fortalte "kapelmesteren" om vores lille by i "gamle dage" under temaet: " dengang din far var dreng, og alt det du aldrig har hørt om din far"... [image: ]


Da vi stod der og optrådte med musikken, blev vi klar over, at der stimlede folk sammen udenfor vinduerne, der var nogen fra en anden fest, der kunne huske os helt tilbage fra 70'erne, hvor vi optrådte lokalt i området, det var lidt vildt.


Der er ingen tvivl om at coronaen tog livet af mange fest orkestre, jeg har hørt der ikke er ret mange af de gamle bal orkestre længere.


Men det var en herlig tid som jeg havde i 70 og 80'erne, i vores lille by, lå en af de mest kendte og populære bal Kro'er i nord/øst Vendsyssel, måske var det med til at tænde interessen.


Mvh Lars, gammel el guitarist.


Lars Nygaard Nielsen jan. 2024


Tema: " Fest og bal musiker"


( 2. Fortælling )


Med mit orkester nr 2, kom vi som skrevet i 1. afsnit, meget mere ud og spille for folk, både i forsamlingshuse, festlokale og på flere Kro' er rundt i Vendsyssel.


Der var steder som var ekstra festlige, og vi fik vores favorit selskaber som var særligt sjove at optræde for.


En af de foreninger var Sygeplejerskerne på Frederikshavn Sygehus, der var altid fuld gang i festerne og dansegulvet, dem spillede vi for en del år til deres årlige sommerfest.


Dem gik vi ikke glip af, der var dog et år det var lige ved at gå i vasken.


Jeg kom slemt til skade i en sommerkamp i Fodbold, og fik hele underbenet i gips.., men det lykkes nogenlunde at gennemføre en aften på stol, det var noget akavet når man helst står op.. [image: ]


Den nok mest nervepirrende aften jeg mindes, foregik på Mosbjerg Kro.


(Denne Kro blev bort saneret for en del år tilbage)


Vores forsanger og bassist, som er hele grundstenen i et orkester med Bas, guitar, Orgel og trommer, han var kommet i "lykkelige omstændigheder" med kæresten.. [image: ]


Og det indtræf, at fødslen var faretruende tæt på en lørdag aften til bal ,"for de unge på 40", så i pauserne var han ude og hænge i telefonen, (før mobilen blev opfundet! [image: ])


Da vi var kommet til 2. afdeling efter spise pausen, gik den altså ikke længere, der blev ringet efter en TAXA, så det stakkels mand, med slidte nerver kunne komme til fødsel på sygehuset, han nåede lige frem, og blev far til en dreng. [image: ]


Nu var vi andre 3 efterladt, til et forsøg, det blev vist ikke den store succes. Heldigvis var kroejer meget forstående med at orkesteret var svært amputeret, og vi fik lov at stoppe noget før aftalt. Jeg tænker der blev gennemført med en båndoptager med musik.


Transport med instrumenter, foregik som det var bedst muligt, nogen gange i lejet kassevogn, som når vi skulle til Løkken Vejkro.


Da vores trommeslager blev beriget med en SAAB 900 varevogn, en meget stor bil, kunne vi flytte nemt med et par ture i lokal området, selv i min sportsvogn kunne der stoppes en masse små ting ind.


Dengang vi var aktive, optog vi en del numre i øvelokalet på kassettebånd.


De bånd har jeg stadig.


Vores bassist, som siden er flyttet til Spanien, mistede sine kopier for mange år tilbage, i en oversvømmet kælder (den kender en del i nutiden)..


De er nu overført digitalt, og tråds alderen på båndene lyder det stadig nogenlunde. Bassisten har nu fået musikken tilbage, og nostalgien nydes.

